钦定古今图书集成/明伦汇编/交谊典/第057卷 > 《与子华原父小饮坐中寄同州江十学士休复》
## 钦定古今图书集成/明伦汇编/交谊典/第057卷 > 《与子华原父小饮坐中寄同州江十学士休复》

前人

“岁晚忽不乐，相过偶乘闲。百年才几时，一笑得亦艰。
有酒醉嘉客，无钱买娇鬟。问予官何为，侍从联朝班。
朝廷多贤材，何用蒯与菅。白发垂两鬓，黄金腰九环。
奈何章绶荣，饰此木石顽。于国略无补，有惭常在颜。
幸蒙二三友，相与文字间。江子独舍我，高鸿去难攀。”
秋风动沙苑，郡阁当南山。吟咏日多暇，诏条宽可颁。
寒云雪纷糅，幽鸟春绵蛮。胜事日向好，思君何时还。